**Szentendre Város Önkormányzata Képviselő-testületének 36/2022. (IX. 20.) önkormányzati rendelete**

**a pénzbeli és természetbeni szociális és gyermekvédelmi ellátásokról szóló 5/2015. (II.17.) önkormányzati rendelet módosításáról**

Szentendre Város Önkormányzat Képviselő-testülete a szociális igazgatásról és szociális ellátásokról szóló, többször módosított 1993. évi III. törvény 10. § (1) bekezdésében, 25. § (3) bekezdés b) pontjában, 26. §-ában, 32. § (3) bekezdésében, 45. § (1) bekezdésében, 132. § (4) bekezdésében, valamint a gyermekek védelméről és a gyámügyi igazgatásról szóló, többször módosított 1997. évi XXXI. törvény 18. § (2) bekezdésében, 131. § (1) bekezdésében és 137. § (1) bekezdésében kapott felhatalmazás alapján a következő rendeletet alkotja:

**1. §**

A pénzbeli és természetbeni szociális és gyermekvédelmi ellátásokról szóló 5/2015. (II.17.) önkormányzati rendelet 9. § (7) bekezdése helyébe a következő rendelkezés lép:

„(7) A támogatás mértéke megegyezik a kérelmező által igazolt fűtési költség összegével azzal, hogy a támogatás mértéke a 10.000 Ft/hónap/fűtési szezon összeget nem haladhatja meg.”

**2. §**

A pénzbeli és természetbeni szociális és gyermekvédelmi ellátásokról szóló 5/2015. (II.17.) önkormányzati rendelet a következő 12/A. §-sal egészül ki:

**„12/A. §**

(1) Szentendre Város Polgármestere

*a)* villamosenergia szolgáltatáshoz nyújtott rendkívüli települési támogatást, vagy

*b)* földgázszolgáltatáshoz nyújtott rendkívüli települési támogatást

biztosít a szentendrei bejelentett lakóhellyel, más településen tartózkodási hellyel nem rendelkező és életvitelszerűen a bejelentett szentendrei lakóhelyén élő, a (2) bekezdésben meghatározott személy részére a szociális helyzete alapján.

(2) Rezsinövekedés miatt rendkívüli települési támogatásra jogosult

*a)* az akinek az egy főre jutó havi jövedelme a 85 500 Ft-ot, egyedül élő esetén a 114 000 Ft-ot nem haladja meg, továbbá

*b)* a gyermekét/gyermekeit egyedül nevelő szülő, akinek az egy főre jutó havi nettó jövedelme a 99 750 Ft-ot nem haladja meg.

(3) Szentendre Város Polgármestere megállapítja a szociális ellátásra való jogosultságot, amennyiben a kérelmező 2022. október 1. és 2023. március 31. napja közötti időszak legalább egy hónapjában

*a)* a villamosenergiát lakossági piaci áron vételezte, vagy

*b)* a földgázt versenypiaci költségeket tükröző áron vételezte, feltéve, hogy a havi nettó jövedelme a (2) bekezdésben meghatározott összeget nem haladja meg.

(4) A jogosult a rezsinövekedés miatti rendkívüli települési támogatást kizárólag egy lakásra veheti igénybe.

(5) Az (1) bekezdés szerinti rendkívüli települési támogatások külön-külön vehetők igénybe.

(6) Az (1) bekezdés a) pontja szerinti rendkívüli települési támogatás összege az egyetemes villamosenergia-szolgáltató kérelmező nevére szóló hivatalos dokumentumban szereplő, a villamosenergia lakossági piaci áron történő igénybevételének összege, de legfeljebb havi 5 000 forint.

(7) Az (1) bekezdés b) pontja szerinti rendkívüli települési támogatás összege az egyetemes földgázszolgáltató kérelmező nevére szóló hivatalos dokumentumban szereplő, a földgáz versenypiaci költségeket tükröző áron történő igénybevételének összege, de legfeljebb havi 10 000 forint.

(8) A rezsinövekedés miatti rendkívüli települési támogatás iránti kérelem 2022. október 1. napjától terjeszthető elő.

(9) A szociális ellátásra való jogosultság a kérelem előterjesztése hónapjának első napjától 2023. március 31-ig terjedő időszakra kerül megállapításra.

(10) A Családvédelmi Munkacsoport a jogosultság feltételeinek meglétét - különösen az életvitelszerű szentendrei tartózkodás tényét - környezettanulmány útján ellenőrizheti, valamint a Polgármester a döntés meghozatalához a Gondozási Központ Szentendre vagy a Dunakanyari Család-és Gyermekjóléti Intézmény vezetőjének véleményét kikérheti.”

**3. §**

Ez a rendelet a kihirdetését követő napon lép hatályba.

Szentendre, 2022. szeptember 14.

**Fülöp Zsolt dr. Schramm Gábor**

polgármester jegyző

**Záradék:**

A rendelet 2022. szeptember 20-án került kihirdetésre.

**dr. Schramm Gábor**

jegyző

Részletes indokolás

**Az 1. §-hoz**

A rendelet 9. §-a rendelkezik a lakhatáshoz kapcsolódó fűtési kiadások viseléséhez nyújtott települési támogatásról. A támogatás mértéke megegyezik a kérelmező által igazolt fűtési költség összegével azzal, hogy a támogatás mértéke jelenleg a 7.000 Ft/hónap/fűtési szezon összeget nem haladhatja meg. Annak érdekében, hogy a támogatás nagyobb segítséget nyújtson az arra rászorulóknak, indokolt a támogatás összegét 10 000 Ft/hónap/fűtési szezonra módosítani.

**A 2. §-hoz**

A rendelet egy új szakasszal egészül ki, amely a rezsinövekedés miatt nyújtott rendkívüli települési támogatás igénybevételének feltételrendszerét tartalmazza.

**A 3. §-hoz**

A rendelet hatálybalépéséről rendelkezik.